»Jeg kunne bare ikke leve med sagsbehandlingen, det handler altså om mennesker, der er kommet til skade på jobbet, de har krav på en anstændig og fair behandling?«

Hans Bøgesvang Riis har ikke fortrudt et sekund. At han tog bladet fra munden og fortalte 'sandheden' om de tvivlsomme, fejlbehæftede, ufuldstændige og uensartede afgørelser, der i store mængder blev spyttet ud af Arbejdsskadestyrelsens sagsbehandlere.

Hans kritik var saglig men sønderlemmende. Og han serverede den for offentligheden i en kronik i Politiken i efteråret 2013 i ren og skær frustration over, at det ikke kunne lade sig gøre at råbe styrelsens chefer, kolleger og tillidsfolk op.